劍指3冠氣勢如虹 利華勒唔住扑錘攞半W
2024年04月11日 19:02
東網電視
更多新聞短片
歐霸盃8強首回合,利華古遜主場硬撼韋斯咸。
歐霸盃8強首回合焦點戰,利華古遜主場硬撼韋斯咸。利華今季劍指3冠王,挾強勢近期經常先發制人,「錘仔幫」作客表現打折扣,隨時半場都頂唔住,半場主勝捧得過。(Now 644周五凌晨3時直播)
踢波除咗講實力之外,有時都要講個勢,利華古遜可以用氣勢如虹嚟形容。呢支德甲前列分子,喺主帥沙比阿朗素帶領下,今季各項賽事踢咗41場,豪取36勝5和不敗佳績,由2002年喺聯賽、德盃同歐聯飲恨得亞軍,被定義為「二奶命」球隊,蛻變成「不死藥廠」,依家聯賽放甩拜仁16分,奪冠在望,德盃決賽只對乙組仔凱沙羅頓,因此歐霸更加唔會放過,希望用3冠王一洗當年3亞恥辱。
單計歐霸,利華今屆踢咗8場獲得7勝1和佳績,近4次歐霸主場出擊,更加贏晒兼狂轟17粒,信心爆晒棚,中場科利安華迪斯近4場入4粒,弗到漏油,傷愈嘅箭頭柏德列舒希克亦慢慢搵番對射門鞋。利華挾住呢種氣勢,經常一開波即搶攻,各項賽事近4場,有3次上半場領先,擋都擋唔住。
相比之下,韋斯咸狀態認真麻麻,近7場只得2勝3和2負,而且客場例差,近6場作客4度落敗,包括歐霸16強首回合造訪另一支德甲球隊弗賴堡輸0比1,只靠次回合返主場先至收復失地,不過中場艾臣奧馬艾華利斯今場要坐波監,撞正狀態大勇嘅利華古遜,睇怕連半場都守唔住。
更多賠率: